કરન્સી પર નિયંત્રણના આ પગલાંથી દેશના અર્થતંત્ર પર અનેક મોરચે લાંબાગાળાની અસરો થનાર છે ત્યારે નિષ્ણાતો બજાર પરની અસરો વિશે અલગઅલગ મત વ્યક્ત કરી રહ્યા છે. ડૉ. વાય. કે. અલઘ ચીજવસ્તુઓના ભાવ અને અર્થતંત્રની ગતિ વિશે વાત કરતાં કહે છે, “જો ચીજવસ્તુઓ અમુક હદ કરતાં વધુ સસ્તી થઈ જશે તો અર્થતંત્ર ઢીલું પડી જશે. હાથ પર નોકરી ન હોય અને ચીજવસ્તુઓ સસ્તી થઈ જાય તે શું કામનું ? આપણે વિકાસશીલ અર્થતંત્રની જરૂર છે. વિકાસ ન હોય અને ચીજવસ્તુઓ સસ્તી થઈ જાય તેનો કોઈ મતલબ નથી. દરેક વ્યક્તિ એમ જ ઇચ્છે કે પહેલાં કામધંધો હોય અને તેની સાથે ચીજવસ્તુઓ વાજબી ભાવે બજારમાં ઉપલબ્ધ હોય. અહીં વિકાસ કેવી રીતે વધારવો તેની નીતિની કોઈ સ્પષ્ટતા નથી. એસઈએસઓના આંકડાઓ પ્રમાણે ભારતમાં છેલ્લાં ત્રણ વર્ષથી ઔદ્યોગિક વિકાસનો દર ત્રણથી ચાર ટકા છે. આ વર્ષમાં પણ દરેક ત્રિમાસિક ગાળામાં રોકાણનો દર ઘટે છે.